ארמון אשורנצירפל השני בכלח הוחרב ב-5 במרץ 2014
מקדש בעל שמין בתדמור הוחרב ב-23 באוגוסט 2015
מקדש בל נהרס באוגוסט 2015
מסגד נבי יונס הוחרב ביולי 2014
מסגד א-נורי במוסול נהרס ביוני 2017
ארגון הטרור **המדינה האסלאמית** (הידוע בכינויו "**דאעש**") עוסק מאז 2014 בהרס ובגנבה של נכסי תרבות וחפצים היסטוריים עתיקים בעיראק, בסוריה ובלוב, בטענה שהללו מהווים עבודת אלילים, וכן כדי למוכרם במדינות זרות.

הרס מסגדים וקברים
-----------------

בראשית יוני 2014 נכבש רוב שטחה של העיר מוסול שבעיראק בידי מורדים חמושים סונים, המשתייכים לארגון המדינה האסלאמית. בתוך שבועות ברחו ממוסול כל תושבי העיר הנוצרים, לאחר שהארגון הורה לנוצרים שבעיר להמיר את דתם לאסלאם או לשלם מס גולגולת. עוד באותה שנה דווח שדאעש עוסק בהשמדתם של מסגדים שיעיים עתיקים בעיר, באמצעות דחפורים וחומרי נפץ. תמונות מההרס הופיעו באתרי האינטרנט של דאעש תחת הכותרת: "הריסת מקדשים ואלילים במחוז נינוה". הכנסיות הנוצריות הוחרבו גם הן. דווח גם על השמדת קברה של הנערה ראס אל-ג'אדה שהמקומיים נהגו לבקר בו, וכן שנסגר המוזיאון הגדול בעיר, ועובדיו הותקפו.

ביולי אותה שנה הרסו אנשי דאעש את מסגד נבי יונס, אחד משלושת מקומות הקבורה המיוחסים ליונה הנביא (השניים האחרים נמצאים בישראל, במשהד ובאשדוד), בנימוק ש"המסגד הפך למקום של כופרים". כמו כן הוחרב גם אתר שנטען שהוא קבר דניאל הנביא, ומסגד "פתח'י אל-חאן". ב-25 ביולי הוחרב "מסגד עאון אל-הדין" במוסול. המסגד נבנה במאה ה-13, היה אחד המעטים ששרדו את הפשיטות המונגוליות, ונודע בתקרה המקומרת שלו שהזכירה חלת דבש. יומיים לאחר מכן פוצץ מסגד הנביא ג'ירג'יס, הוא גאורגיוס הקדוש, שבנייתו מתוארכת למאה ה-14.

ב-24 בספטמבר החריבו אנשי הארגון את "מסגד אל-ארבעין" בתיכרית, שהכיל כ-40 קברים מתקופת עומר. ב-27 בפברואר הוחרב "מסגד קובר" מהמאה ה-12, בטענה שאנשים סגדו לקבר ששכן במרכזו.

בשנת 2015 הורה הארגון על הסרת כל העיטורים מקירות המסגדים במוסול, אפילו אלו שהכילו פסוקי קוראן המזכירים את אללה. זאת בטענה שהם מהווים "השקפה מוטעית של יצירתיות, בניגוד ליסודות השריעה". אלו שסירבו לעשות זאת הוצאו להורג. במרץ אותה שנה הוחרב מסגד חמו אל-קדו (جامع حمو القدو) שנבנה בשנת 1880, וכן מסגדים סופיים בלוב. ביוני של אותה שנה דווח על השמדת מוזוליאום עתיק בתדמור, שיוחס לאחד מצאצאי הנביא מוחמד.

ביוני 2017 פוצץ דאעש את מסגד א-נורי במוסול, כפעולת זעם בשל תבוסת הארגון בקרב על העיר מוסול.

הרס כנסיות
----------

עם כיבוש מוסול נמלטו ממנה כל הנוצרים. ב-16 ביוני 2014 השמיד הארגון את כל הכנסיות בעיר. ב-26 ביולי דווח על הריסת "כנסיית סנט מרי" במוסול, באמצעות מטעני צד. ב-21 בספטמבר פוצצו חמושים את הנסייה לזכר רצח העם הארמני בדיר א-זור. שלושה ימים לאחר מכן פוצצה בעזרת חומרי נפץ מאולתרים כנסייה אשורית עתיקה בתיכרית, שנודעה בשם "הכנסייה הירוקה".

בתחילת פברואר 2015 פוצצה כנסיית אל-טארה במוסול, שבנייתה מתוארכת לתחילת המאה ה-7, והייתה בין הכנסיות העתיקות ביותר בעיר. ב-5 באפריל הוחרבה כנסייה אשורית נוספת בעיר תל נאסרי שבסוריה. כנסייה נוספת במוסול, שהייתה על פי הדיווחים בת אלפי שנים, פוצצה ביולי. בפיצוץ נהרגו גם ארבעה ילדים.

אתרים היסטוריים ומוזיאונים
--------------------------

### עיראק

ב-27 בינואר 2014 דווח שדאעש פוצץ חלק מהחומה שהקיפה את העיר האשורית העתיקה נינוה. ב-26 בפברואר פורסם סרטון ובו נראים קבוצת חמושים במוזיאון מוסול, המשחיתים מוצגים היסטוריים עתיקים מהתקופה האשורית באמצעות פטישי אוויר. אחד המשחיתים מכריז בסרטון: "מוסלמים! העתיקות שמאחורי שימשו אלילים עבור תושבי האזור הקדומים, אשר סגדו להם במקום לסגוד לאללה". בתחילה נטען שחלק מהמוצגים הם למעשה רק העתקים, אולם מאוחר יותר הודתה ממשלת עיראק שמדובר במוצגים המקוריים. אחד מתושבי מוסול שהיה עד להרס אמר: "אני מזועזע לגמרי, זה אסון, עם האובדן של המוצגים האלה אנו כבר לא יכולים להיות גאים בתרבות של מוסול".

ב-5 במרץ של אותה שנה דיווח משרד התיירות והעתיקות של עיראק, שדאעש החל בהשמדת העיר העתיקה מהמאה ה-13 לפנה"ס כלח (הידועה גם בשם "תל נימרוד"), באמצעות דחפורים. כעבור חודש דווח שמלאכת ההשמדה הושלמה ופורסמו תמונות המציגות את ההרס. ב-7 במרץ החל הארגון בהשמדת העיר העתיקה חאטרה. יום לאחר מכן הוחרבה דור שרוכין.

באוגוסט-ספטמבר 2014, נהרס מנזר דייר מאר אליה מנזר מהמאה ה-6 של כנסייה המזרחית (אנ'). בדצמבר 2014, הרס הארגון את מבצר תל עפר שנבנה בתקופה עות'מאנית. באפריל 2015, דווח שהארגון הרס במוסול את מצודת באשטאביא אתר ארכאולוגי מהמאה ה-12.

### סוריה

באוגוסט 2014 כבש דאעש את העיר א-רקה בסוריה, ב-27 בפברואר של אותה שנה רמסו אנשי הארגון בעזרת דחפורים פסל אשורי עתיק מהמאה ה-8 לפנה"ס ששכן בעיר. על פי מגזין "דאבק" השייך למדינה האסלאמית, שני פסלי אריות נוספים מאותה תקופה שמקורם באתר הארכאולוגי "ארסלאן טאש", והועברו לעיר א-רקה הושמדו. במרץ 2014 נמסר כי המחסנים של התל הארכאולוגי תל סבי אבייד שהכילו כ-6,000 פריטים נשדדו מהאתר.

במאי 2015 כבש דאעש חלקים גדולים ממחוז חומס, סביב העיר העתיקה תדמור, והחל להפגיז את העיר; כתוצאה, הוכרזה סכנה לעתיקות העיר. ב-13 במאי, פתח דאעש במתקפה על תדמור החדשה. בלילה שבין 20 ל-21 במאי נכבשה כליל העיר בתום קרב בן מספר ימים שבו נהרגו כ-350 איש. ב-21 במאי הוצאו כמה כלים קדומים מהמוזאון של תדמור על ידי האוצרים הסורים והועברו בשתי משאיות לדמשק. כמה פרוטומות יווניות-רומיות, תכשיטים וחפצים אחרים שנבזזו מהמוזאון של תדמור נמצאו בשוק העתיקות הבינלאומי. באותו יום, כוחות דאעש נכנסו לאתר המורשת העולמית. על פי עדי ראייה, ב-23 במאי הרסו החמושים את האריה של אל-לאת ופסלים אחרים.

הטטרפילון מתדמור שנהרס בינואר 2017
מאז ה-27 במאי 2015, שימש התיאטרון הרומי בתדמור כמקום להוצאה להורג פומבית של מתנגדי דאעש. סרטון וידאו שנעשה על ידי דאעש מראה את הריגתם של 20 אסירים בידיהם של מוציאים להורג בני עשרה, לעיני מאות גברים וילדים. בפינוי המוזיאון של העיר לפני ההשתלטות של דאעש השתתף גם הארכאולוג ח'אלד אל-אסעד, מנהלה לשעבר של רשות העתיקות של תדמור. אל-אסעד בן ה-81 עונה במשך חודש ימים כדי להשיג מידע על אוצרותיה החבויים של העיר, אך סירב למסור כל מידע לשוביו. ב-18 באוגוסט 2015 הוא הוצא להורג בכיכר העיר, שם נושא-חרב רעול-פנים ערף את ראשו אל מול קהל. גופתו הוצגה לראווה בכיכר מרכזית בתדמור החדשה, כשעל מותניו נתלה שלט המפרט את "פשעיו" ובהם: ייצוג סוריה ב"וועידות של כופרים" והיותו "מנהל עבודת האלילים" בתדמור. לאחר מכן נתלתה גופתו על עמוד רומי בעיר העתיקה.

ב-23 באוגוסט הוחרב מקדש בעל שמין באמצעות חומרי נפץ שהונחו בתוכו. שבוע לאחר מכן החלו להגיע דיווחים על כך שדאעש הרס חלק ממקדש בל, שתצלומי לווין שפורסמו ב-1 בספטמבר הראו שכל מבנה המקדש נהרס לחלוטין. בחודש אוגוסט פוצץ גם מגדל אלהבל, מבנה קבר בתדמור שהיה חלק מהנקרופוליס של העיר העתיקה. בתחילת אוקטובר פוצצו את הקשת הגדולה שהייתה חלק מהאכסדרה הגדולה של העיר העתיקה.

במרץ 2016 צבא סוריה בגיבוי אווירי של חיל האוויר הרוסי כבש מחדש את העיר תדמור, ויו"ר המינהל הכללי למוזיאונים ועתיקות של סוריה (المديرية العامة للآثار والمتاحف), מאמון עבד אל-כרים, הודיע כי יבוצעו עבודות שחזור ושיקום לכל האתרים שהושמדו על ידי ארגון המדינה האסלאמית. בדצמבר 2016, הצליח דאעש לכבוש מחדש את תדמור. כוחות רוסיים וסוריים הספיקו להבריח חלק מהעתיקות לדמשק. בינואר 2017 דווח שדאע"ש הרס את הטטרפילון, אחד מהאתרים הארכאולוגיים המפורסמים ביותר בעיר העתיקה. בנוסף, הם הרסו גם את חזית התיאטרון הרומי בתדמור.

ראו גם
------

* הרס אתרי מורשת ישראלית
* פסלי בודהה בבמיאן

קישורים חיצוניים
----------------

* אוריה כנף‏, הבולדוזרים של דאעש מוחקים את ההיסטוריה, באתר וואלה!‏, 9 במרץ 2015
* דותן הלוי, ה"מורשת העולמית" של המדינה האסלאמית, באתר הפורום לחשיבה אזורית, 10 ביולי 2015
* AFP, כואב הלב: היקף הרס העתיקות של דאעש נחשף, באתר ynet, 29 במרץ 2016
* אתר למנויים בלבד רוני עמיר, הרס עתיקות ודאעש: תמונת מצב, שאלות ותשובות, באתר הארץ, 9 במאי 2016

הערות שוליים
------------

1. ↑  חצי מיליון נמלטו ממוסול: "אין מי שיעזור לנו", באתר וואלה!‏, 11 ביוני 2014
2. ↑  ISIS Destroys Shiite Mosques And Shrines In Iraq, Dangerously Fracturing Country
3. 1 2 3  "שנה לנפילת מוסול - אז והיום" באתר מידל ניוז.
4. ↑  ISIS insurgents wage war on history
5. ↑  ynet, דאעש פוצץ את קבר יונה הנביא בעיראק, באתר ynet, 26 ביולי 2014
6. ↑  URGENT: ISIL destroys Mosque of Biblical Jonah, Prophet Yunus
7. ↑  אהוד יערי, ‏ארגון דאעש ממשיך במלחמת הדת: פוצץ את קבר יונה הנביא בעירק, באתר ‏מאקו‏, 25 ביולי 2014
8. ↑  ISIS Destroys Jonah's Tomb In Mosul, Iraq, As Militant Violence Continues
9. ↑  ISIL destroys two Shia religious sites in Iraqi city of Mosul
10. 1 2  The Destruction of the Middle East
11. ↑  Islamic State destroys ancient Mosul mosque, the third in a week
12. ↑  URGENT: ISIS destroys historical Al-Arbain mosque in Tikrit
13. 1 2 3  Ancient artefacts destroyed in Iraq
14. ↑  "Исламское государство" заставило имамов Мосула удалять фрески со стен мечетей
15. ↑  ISIL Destroys Another Mosque in Iraq
16. ↑  ISIS continues its desecration of the Middle East: Islamic State reduces Sufi shrines in Libya to rubble in latest act of mindless destruction
17. ↑  ISIS begin the destruction of Palmyra: Islamic extremists blow up two mausoleums in the ancient Syrian city... including one belonging to a descendant of the Prophet Mohammed
18. ↑  מוסול הסמל, מוסול העיר
19. ↑  ISIL orders destruction of all churches in Mosul
20. ↑  URGENT: ISIL destroys the Virgin Mary church in Mosul
21. ↑  Middle East Terror: Memory of Armenian Genocide victims targeted by ISIS militants
22. ↑  IS said to destroy Armenian Genocide memorial
23. ↑  ISIL Destroys VII-century Church, Historical Mosque in Iraq
24. ↑  ISIS blew up a Syrian church on Easter ISIS blew up a Syrian church on Easter
25. ↑  Isis 'kills four children' as it reportedly destroys ancient church in Iraqi city of Mosul
26. ↑  ISIS detonates large parts of Nineveh historical wall
27. ↑  ISIL Destroyed Original Artifacts, Not Copies — Iraqi Culture Minister.
28. ↑  What's Been Lost to Radical Islamists' Sledgehammers
29. ↑  סוכנויות הידיעות‏, דאעש מחריב עיר אשורית בת אלפי שנים בעיראק, באתר וואלה!‏, 06 במרץ 2015
30. ↑  ISIL fighters bulldoze ancient Assyrian palace in Iraq
31. ↑  "למחות סימני עבודת אלילים" באתר רשת ב'.
32. ↑  'IS destruction of Nimrud' on video
33. ↑  Reports: ISIS bulldozed ancient Hatra city in Mosul
34. ↑  IS destroying another ancient archaeological site in Iraq
35. ↑  Islamic State 'demolishes' ancient Hatra site in Iraq
36. ↑  Iraq probes reports of ancient site destruction
37. ↑  Isil extremists destroy Iraq’s oldest Christian monastery, ‏ 20 בינואר 2016
38. ↑  IS Destroys Religious Sites באתרusnews, ‏ 20 בינואר 2016
39. ↑  UNESCO Director-General strongly condemns attacks at ancient site of Tel Afar in Iraq
40. ↑  ISIS blow up Bashtabiya Castle in Mosul hafaaq News ‏ 8 באפריל 2015
41. ↑  ד-פ-א, ניו יורק טיימס ו"הארץ", "המדינה האיסלאמית" כבשה את המאחז האחרון של אסד במחוז א-ראקה, באתר הארץ, 25 באוגוסט 2014
42. ↑  Threats to Cultural Heritage in Iraq and Syria
43. ↑  Lion statues destroyed
44. ↑  Archaeological Storehouses Looted in Syria, ב-12 במרץ 2014
45. ↑  רועי קייס, סוריה: דאעש כבש את העיר העתיקה תדמור, באתר ynet, 21 במאי 2015.
46. ↑  Islamic State militants 'destroy Palmyra statues'
47. ↑  Syrian Expert Who Shielded Palmyra Antiquities Meets a Grisly Death at ISIS’ Hands, באתר הניו יורק טיימס, 19 באוגוסט 2015
48. ↑  רועי קייס, תיעוד הרס ההיסטוריה: דאעש מחריב מקדש, באתר ynet, 25 באוגוסט 2015
49. ↑  אי-פי, נמשך הרס תדמור: דאעש פוצץ חלקית את מקדש בל, באתר הארץ, 30 באוגוסט 2015
50. ↑  רועי קייס והסוכנויות, ההוכחה המצולמת: דאעש החריב עד עפר אתר עתיקות חשוב בסוריה, באתר ynet, 1 בספטמבר 2015
51. ↑  Islamic State 'blows up Palmyra funerary towers'
52. ↑  Islamic State Destroys Ancient Palmyra Arch, Syrian Activists Say באתר וול סטריט ג'ורנל, 5 באוקטובר 2015
53. ↑  רויטרס, דאעש פוצץ את שער הניצחון בתדמור, באתר ynet, 5 באוקטובר 2015
54. ↑  סוריה: אנשי דאעש פוצצו את "שער הניצחון" בתדמור, באתר וואלה!‏, 5 באוקטובר 2015
55. ↑  Syrian govt retakes Palmyra from ISIS – army command,‏ 27 במרץ 2016
56. ↑  רועי קייס, מכה לדאעש: צבא אסד כבש מחדש את תדמור, באתר ynet, 27 במרץ 2016
57. ↑  אתר למנויים בלבד ד-פ-א, תשעה חודשים לאחר שגורש מהעיר, דאעש כבש שוב את תדמור, באתר הארץ, 11 בדצמבר 2016
58. ↑  סוריה: דאעש הרס חלקים מהאמפיתיאטרון המפורסם בתדמור, באתר וואלה!‏, 20 בינואר 2017

| המדינה האסלאמיתהמדינה האסלאמית המדינה האסלאמית |
| --- |
| מלחמות המדינה האסלאמית | מלחמת האזרחים השנייה בעיראק • מלחמת האזרחים בסוריה • מבצע נחישות טבועה • המלחמה בטרור בסיני | סמל איראן |
| רדיפות והריסות | הרס נכסי תרבות על ידי המדינה האסלאמית • טבח סינג'אר • טבח מחנה ספייקר • רדיפת להט"ב במדינה האסלאמית • רדיפת יזידים במדינה האסלאמית • רדיפת שיעים במדינה האסלאמית • רצח נוצרים על ידי המדינה האסלאמית |
| שלוחות | 

|  |  |
| --- | --- |
| אסיה | אבו סיאף • אוזבקיסטן • ח'וראסאן • מיליציית מאוטה • צבא ח'אלד בן אל-וליד • סיני • מועצת השורא של לוחמי הג'יהאד בסביבות ירושלים • קווקז • חטיבת שייח' עומר חדיד • תימן |
| אפריקה | אלג'יריה • לוב • מדבר סהרה • בוקו חראם • סומליה • מרכז אפריקה • מערב אפריקה |

 |
| תקשורת | אל חיאת • דאבק • אל-בייאן |
| פיגועים בולטים | 

|  |  |
| --- | --- |
| פיגועים בולטים באירופה | פיגועי נובמבר 2015 בפריז • פיגועי מרץ 2016 בבריסל • פיגוע הדריסה בניס • פיגוע הירי במועדון הלילה באיסטנבול • הפיגוע במנצ'סטר ארנה |
| פיגועים בולטים באסיה | הפיגועים בביירות • הפיגוע בכראדה (2016) • מתקפת הטרור בטהראן • פיגוע ההתאבדות במסטונג • הפיגועים בסרי לנקה • הפיגוע בנמל התעופה חאמיד כרזאי |

 |
| מנהיגים | אבו בכר אל-בגדאדי • אבו אבראהים אל-האשמי • אבו חסן אל-האשמי • אבו אל-חוסיין אל-חוסייני אל-קורשי • אבו חפס אל-האשימי אל-קורשי |